Imtella' Mejju 7, 2021 - Aġġornata 7 Ta' Mejju, 2021 5:50pm Medda art fil-Park tal-Majjistral se tinbidel f'żona organizzata għall-picnics b'bankijiet u kontenituri għas-separazzjoni tal-iskart. Se jitħawlu wkoll 3,000 siġra indiġena u arbuxell. Il-proġett tħabbar mill-Ministru għall-Iżvilupp Sostennibbli Miriam Dalli u l-Ministru għall-Ambjent Aaron Farrugia li qalu li ż-żona tfasslet b'mod li tħalli l-anqas impatt viżiv possibbli fuq il-madwar. Il-Ministru Dalli qalet li r-riġenerazzjoni ta' din l-art se tġoġġi fil-prattika l-kunċett ta' sostennibiltá, bil-proġett mistenni jitlesta fil-ħarifa/ Qalet li se jkun hemm park rangers biex jgħinu fejn meħtieġ u jassiguraw li ma jkunx hemm vandaliżmu. "Erbatax-il elf metru kwadru li se jkunu ddedikati għall-area bil-picnic tables u l-picnic benches li rridu wkoll li jkunu wkoll aċċessibbli għal persuni li jużaw is-siġġu tar-roti għax irridu li anki huma jiġu u jgawdu dawn il-parks naturali", qalet il-Ministru Dalli. Il-Ministru Aaron Farrugia qal li għadejjin diversi xogħlijiet biex jinħolqu żoni ta' rikreazzjoni u spazji miftuħa għall-familji/ Qal li ż-żoni ta' rikreazzjoni huma dak li jagħtu l-ħajja lill-komunitajiet waqt li jikkontribwixxu għall-kwalita' ta' ħajja aħjar. "Smajna l-karba tal-familji Maltin u Għawdxin kemm waqt u anki wara l-pandemija biex dawn il-postijiet jiġu ttrasformati f'żoni ta' rikreazzjoni", qal il-Ministru Farrugia. Id-Direttur Ġenerali ta' Parks Malta, Adrian Attard, spjega l-impenn ta' Parks Malta li tassigura l-manutenzjoni ta' dawn l-ispazji u qal li l-Park tal-Majjistral huwa wieħed mill-postijiet favoriti mal-familji Maltin.